SAL-terugvoer gekanselleer toe ANC en DA koppe stampArgieffoto ŉ Inligtingsessie deur SAL aan die parlementêre komitee oor finansies is Woensdag gekanselleer nadat ANC- en DA-LP’s koppe gestamp het oor of die vergadering vir die publiek geslote moet wees of nie. Thandi Tobias, waarnemende voorsitter van die komitee oor finansies, het SAL-hoofde verhoed om die lugredery se uitslae vir die vierde kwartaal voor te lê en gesê ŉ besluit is tydens die vorige vergadering van die komitee geneem dat die sessie geslote sal wees. Die DA meen egter só ŉ besluit is nooit geneem nie. Tobias het gesê die komitee se sekretariaat moet eers die klankopnames van die vorige vergadering verkry en die besluite verifieer wat tydens die vergadering geneem is. Intussen moet die SAL-bestuurslui terugvlieg Johannesburg toe. “Sodra daardie inligting geverifieer is, kan die vergadering voortgaan. As daar enige dokumente is wat reeds hier voorgelê is, moet dit onmiddellik teruggetrek word,” het Tobias gesê. DA-LP Alf Lees het geweier om sy geskrewe voorlegging van SAL terug te gee waarna Tobias die parlement se veiligheidsdienste ontbied het om die dokumente te kom terugeis. Lees en sy mede-DA-LP, David Maynier, het egter vertrek voordat die sekuriteitsbeamptes opgedaag het.